En 53-årig mand er kørt med ambulance til Aalborg Universitetshospital efter et voldsomt trafikuheld søndag kort før middag. De seneste meldinger fra Nordjyllands Politi lyder, at han er alvorligt tilskadekommen, men uden for livsfare. Ulykken skete på Hellevangen i Aalborg-bydelen Gug hvor en personbil med en 62-årig mand bag rattet, ramte en fodgænger, der kom gående på en sti i et grønt område. Vagtchef ved Nordjyllands Politi Mads Hessellund fortæller at ulykken skete efter at føreren af personbilen - formentlig -  ville svinge til venstre fra Byplanvej og ind på Hellevangen - og så gik alting galt. I første omgang kørte føreren ind i et skilt og videre ind i en hæk på hjørnet af de to veje - herefter blev bilen vendt 180 grader og kørte på tværs af Hellevangen hvor den ramte en bil, der kom kørende ad Hellevangen for at komme ud på Byplanvej. Dernæst fortsatte turen ned over en græsplæne og ind på den flisebelagte sti hvor den 53-årige fodgænger blev ramt. Efterfølgende kørte føreren bilen ned ad en skrænt - og så op ad den samme skrænt igen, hvor bilen endelig blev standset. Mads Hessellund fortæller, at bilisten der blev påkørt er kørt til tjek på sygehuset, men ikke umiddelbart er kommet til skade. Den 62-årige chauffør er anholdt og sigtet for spirituskørsel efter at have givet en alkometertest, der viste en promille over det tilladte. De pårørende til den 53-årige fodgænger er underrettet. Hellevangen er afspærret fra Byplanvej og cirka 50 meter ind - til den første stikvej til højre. Det grønne område hvor den 53-årige blev ramt og hvor den 62-åriges bil, sluttede sin tur, er også afspærret. Nordjyllands Politi har tilkaldt en bilinspektør, der skal klarlægge omstændighederne omkring ulykken.

Opsummering:
En trafikulykke i Gug strakte sig over 120 meter - undervejs blev en fodgænger ramt.